钦定古今图书集成/明伦汇编/氏族典/第161卷 > 韩丕
## 钦定古今图书集成/明伦汇编/氏族典/第161卷 > 韩丕

按《宋史韩丕传》：“丕字太简，华州郑人。父杲，晋开运中
为曲阳主簿，契丹攻城陷没焉。丕幼孤贫，有志操，太
平兴国三年举进士，声名籍甚，解褐大理评事，通判
衡州。石熙载荐其文行，代还，以文学试中书，擢著作
佐郎，直史馆。未几，改左拾遗。八年，迁职方员外郎，知
制诰。雍熙初，加虞部郎中。二年，与贾黄中、徐铉同知”
贡举。丕属思艰涩，及典书命，伤于稽缓。宰相宋琪性
褊急，常加督责，或申以谐谑，丕不能平。又舍人王祐
以前辈负气，每陵轹面折之。丕乃表求外郡，出知虢
州，就改职方郎中。端拱初，拜右谏议大夫，知河阳、濠
州。丕起寒素，以冲澹自处，不奔竞于名宦，太宗甚嘉
重之。淳化二年，召入为翰林学士，终以迟钝不敏于
用。俄罢职，充集贤殿修撰、知均州，就迁给事中、工部
侍郎，徙金州。召还，充史馆修撰，又出知滁州，就加礼
部。大中祥符二年，卒。丕纯厚畏慎，似不能言者。历典
州郡，虽不优于吏事，能以清介自持，时称其长者云。